題壽樂堂用東坡韵贈楊元賓僉判
作者：王十朋
朝代：宋

paragraphs: 蓬萊閣下蒼龍古，萬壑千巖擁仙府。
壽樂堂西面卧龍，壑月巖風滿窗戶。
蒼松溜雨大十圍，綠水浮荷深一股。
作堂主人久黄壤，仁智風猶似鄒魯。
詩仙騎龍已上天，妙句光芒照寰宇。
青山偃蹇只如昔，高處去天無尺五。
楊侯淮泗老儒學，文字撐腸筆風雨。
朅來贊幕古東州，要與青山作盟主。
虛堂宴坐飽風月，此外一毫端不取。
它日從公物外游，貝闕珠宮酌瓊乳。